CELEX: 32018D0119(01)
Language: sk
Date: 2018-01-18 00:00:00
Title: Rozhodnutie Komisie z 18. januára 2018, ktorým sa zriaďuje skupina expertov pre environmentálny súlad a správu životného prostredia

19.1.2018   
            
            
               SK
            
            
               Úradný vestník Európskej únie
            
            
               C 19/3
            
         ROZHODNUTIE KOMISIE
   z 18. januára 2018,
   ktorým sa zriaďuje skupina expertov pre environmentálny súlad a správu životného prostredia
   (2018/C 19/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               V článku 191 zmluvy sa Únia a členské štáty poverujú úlohou zabezpečiť, aby politika Únie v oblasti životného prostredia prispievala k udržiavaniu, ochrane a zlepšovaniu kvality životného prostredia a bola zameraná na vysokú úroveň ochrany.
            
         
               (2)
            
            
               S cieľom zabezpečiť lepšie vykonávanie a dodržiavanie právnych predpisov Únie v oblasti životného prostredia, v súlade s oznámením Komisie s názvom „Opatrenia EÚ na zlepšenie environmentálneho súladu a správy životného prostredia“ (1), je potrebné, aby Komisia siahla po odborných znalostiach expertov vo forme poradného orgánu.
            
         
               (3)
            
            
               Preto treba zriadiť skupinu expertov pre oblasť environmentálneho súladu a správy životného prostredia a vymedziť jej úlohy a štruktúru.
            
         
               (4)
            
            
               Skupina by mala pomáhať pri príprave usmerňovacích dokumentov o osvedčených postupoch v oblasti zabezpečovania environmentálneho súladu, iných podporných dokumentov, a to aj pokiaľ ide o odborné zručnosti a skúsenosti a hodnotenie vnútroštátnych systémov, ako aj informačné a propagačné činnosti v oblasti zabezpečenia environmentálneho súladu a správy životného prostredia. Skupina by takisto mala pomáhať koordinovať a monitorovať vykonávanie opatrení na zlepšenie environmentálneho súladu a správy životného prostredia a pomáhať Komisii pri príprave politických iniciatív a legislatívnych návrhov týkajúcich sa širších otázok správy životného prostredia.
            
         
               (5)
            
            
               Skupina by mala byť zložená z expertov z členských štátov EÚ, ako aj zo zástupcov existujúcich celoeurópskych sietí odborníkov zaoberajúcich sa otázkami zabezpečovania environmentálneho súladu a správy životného prostredia.
            
         
               (6)
            
            
               Mali by sa stanoviť pravidlá zverejňovania informácií členmi skupiny.
            
         
               (7)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (2),
            
         ROZHODLA TAKTO:
   Článok 1
   Predmet úpravy
   Zriaďuje s skupina expertov pre environmentálny súlad a správu životného prostredia. Skupina sa bude nazývať „Fórum pre environmentálny súlad a správu životného prostredia“.
   Článok 2
   Úlohy
   Skupina má tieto úlohy:
   
               a)
            
            
               pomáhať Komisii pri koordinácii a monitorovaní vykonávania opatrení na zlepšenie environmentálneho súladu a správy životného prostredia a pri príprave politických iniciatív a legislatívnych návrhov týkajúcich sa environmentálneho súladu a správy životného prostredia, a to aj pokiaľ ide o:
               
                           i)
                        
                        
                           podporu, monitorovanie a presadzovanie súladu (zabezpečovanie súladu);
                        
                     
                           ii)
                        
                        
                           prístup k spravodlivosti v otázkach životného prostredia;
                        
                     
                           iii)
                        
                        
                           prístup k informáciám týkajúcim sa životného prostredia;
                        
                     
                           iv)
                        
                        
                           účasť verejnosti;
                        
                     
                           v)
                        
                        
                           akúkoľvek inú otázku týkajúcu sa správy.
                        
                     
         
               b)
            
            
               nadviazať spoluprácu a koordináciu medzi Komisiou, členskými štátmi a existujúcimi celoeurópskymi sieťami odborníkov (3) v otázkach, ktoré sa týkajú vykonávania právnych predpisov, programov a politík Únie v oblasti životného prostredia;
            
         
               c)
            
            
               umožniť výmenu skúseností a osvedčených postupov v oblasti environmentálneho súladu a správy životného prostredia.
            
         Článok 3
   Konzultácie
   Komisia môže so skupinou konzultovať akúkoľvek záležitosť, ktorá sa týka vykonávania opatrení v súvislosti s environmentálnym súladom a správou životného prostredia vrátane vykonávania opatrení na zlepšenie environmentálneho súladu a správy životného prostredia (4), ich preskúmania a identifikácie ďalších opatrení po roku 2019.
   Článok 4
   Členstvo
   1.   Členmi sú orgány členských štátov a iné verejné subjekty.
   2.   Členmi skupiny sú najmä tieto verejné subjekty:
   
               a)
            
            
               Európska sieť pre implementáciu a vymáhanie environmentálneho práva;
            
         
               b)
            
            
               Európska sieť prokurátorov pre životné prostredie;
            
         
               c)
            
            
               Fórum sudcov Európskej únie pre životné prostredie;
            
         
               d)
            
            
               EnviCrimeNet;
            
         
               e)
            
            
               Európska sieť vedúcich pracovníkov agentúr na ochranu životného prostredia;
            
         
               f)
            
            
               Európska organizácia najvyšších kontrolných úradov;
            
         
               g)
            
            
               Europol;
            
         
               h)
            
            
               Eurojust.
            
         3.   Orgány členských štátov a iné verejné subjekty vymenúvajú svojich zástupcov a sú povinné zabezpečiť, že ich zástupcovia budú poskytovať odborné znalosti na vysokej úrovni.
   4.   Členovia, ktorí už nie sú schopní účinne prispievať k rokovaniam expertnej skupiny, ktorí podľa stanoviska dotknutého odboru Komisie nespĺňajú podmienky stanovené v článku 339 Zmluvy o fungovaní Európskej únie alebo ktorí odstúpia, už nie sú pozývaní na žiadne zasadnutia skupiny a môžu byť nahradení po zvyšok ich funkčného obdobia.
   Článok 5
   Predseda
   Predsedom skupiny je zástupca Generálneho riaditeľstva Komisie pre životné prostredie („ďalej len GR ENV“).
   Článok 6
   Činnosť skupiny
   1.   Skupina koná na žiadosť GR ENV v súlade s príslušnými horizontálnymi pravidlami pre expertné skupiny Komisie (ďalej len „horizontálne pravidlá“) (5).
   2.   Skupina bežne zasadá v priestoroch Komisie.
   3.   GR ENV zabezpečuje sekretárske služby. Na zasadnutiach skupiny a jej podskupín sa môžu zúčastniť aj úradníci Komisie z iných odborov zainteresovaných na prerokúvaných otázkach.
   4.   Po dohode s GR ENV môže skupina jednoduchou väčšinou hlasov svojich členov rozhodnúť, že jej rokovania budú verejné.
   5.   Zápisnice z diskusie o každom bode na programe zasadnutia a stanoviská vydané skupinou musia byť zmysluplné a úplné. Zápisnice vypracúva sekretariát a zodpovedá za ne predseda.
   6.   Skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku hlasovania rozhodne jednoduchou väčšinou hlasov členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
   Článok 7
   Podskupiny
   1.   GR ENV môže zriadiť podskupiny na preskúmanie špecifických otázok na základe podmienok, ktoré stanoví GR ENV. Podskupiny vykonávajú činnosť v súlade s horizontálnymi pravidlami a podliehajú skupine. Podskupiny zaniknú hneď, ako splnia svoj mandát.
   2.   Členovia podskupín, ktorí nie sú členmi skupiny, sa vyberajú prostredníctvom verejnej výzvy na predkladanie prihlášok v súlade s horizontálnymi pravidlami (6).
   Článok 8
   Prizvaní experti
   GR ENV môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
   Článok 9
   Pozorovatelia
   1.   Jednotlivcom, organizáciám alebo iným verejným subjektom, ktoré nie sú uvedené v článku 4, možno udeliť štatút pozorovateľov v súlade s horizontálnymi pravidlami priamym prizvaním.
   2.   Organizácie alebo verejné subjekty určené ako pozorovatelia vymenujú svojich zástupcov.
   3.   Predseda môže pozorovateľom a ich zástupcom povoliť, aby sa zúčastnili na rokovaniach skupiny a poskytovali odborné poznatky. Nemajú však hlasovacie práva a nepodieľajú sa na formulácii odporúčaní ani poradenstva skupiny.
   Článok 10
   Rokovací poriadok
   Na návrh GR ENV a po dohode s ním skupina prijme svoj rokovací poriadok jednoduchou väčšinou hlasov svojich členov, na základe štandardného rokovacieho poriadku expertných skupín v súlade s horizontálnymi pravidlami (7).
   Článok 11
   Služobné tajomstvo a zaobchádzanie s utajovanými skutočnosťami
   Členovia skupiny a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) 2015/443 (8) a 2015/444 (9). Ak tieto povinnosti nedodržia, Komisia môže prijať všetky primerané opatrenia.
   Článok 12
   Transparentnosť
   1.   Skupina a jej podskupiny sa zaregistrujú v Registri expertných skupín Komisie a podobných subjektov (ďalej len „register expertných skupín“).
   2.   Pokiaľ ide o zloženie skupiny, v registri expertných skupín sa uverejnia tieto údaje:
   
               a)
            
            
               názvy orgánov členských štátov;
            
         
               b)
            
            
               názvy iných verejných subjektov;
            
         
               c)
            
            
               názvy pozorovateľských subjektov.
            
         3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejnia buď priamo v registri expertných skupín alebo prostredníctvom odkazu z registra na vyhradené webové sídlo, kde sú tieto informácie k dispozícii. Prístup k vyhradeným webovým sídlam nemožno podmieniť registráciou používateľa či iným obmedzením. Najmä program zasadnutia a iné relevantné podklady sa uverejňujú v dostatočnom predstihu pred zasadnutím a potom nasleduje včasné uverejnenie zápisnice. Výnimky zo zverejňovania sú možné len v prípadoch, keď sa predpokladá, že by v dôsledku zverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (10).
   Článok 13
   Výdavky na zasadnutia
   1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťou skupiny a podskupín, uhrádza Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
   
      V Bruseli 18. januára 2018
      
         
            Za Komisiu
         
         Karmenu VELLA
         
            člen Komisie
         
      
   
   
      (1)  COM(2018) 10.
   
      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (3)  Európska sieť pre implementáciu a vymáhanie environmentálneho práva (IMPEL), Fórum sudcov Európskej únie pre životné prostredie (EUFJE), Európska sieť prokurátorov pre životné prostredie (ENPE), sieť EnviCrimeNet, Európska sieť vedúcich pracovníkov agentúr na ochranu životného prostredia (NEPA), Európska organizácia najvyšších kontrolných úradov (EUROSAI).
   
      (4)  COM(2018) 10.
   
      (5)  Rozhodnutie Komisie z 30. 5. 2016, ktorým sa stanovujú horizontálne pravidlá vytvárania a fungovania expertných skupín Komisie, C(2016) 3301, článok 13 ods. 1.
   
      (6)  C(2016) 3301, článok 10 a článok 14 ods. 2.
   
      (7)  C(2016) 3301, článok 17.
   
      (8)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
   
      (9)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
   
      (10)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).